KIRJALLINEN KYSYMYS P-0195/00 esittäjä(t): Elisabeth Schroedter (Verts/ALE) komissiolle. Trooppisen puulajin käyttö Schwedtissä (Saksa) toteutettavassa Interreg-hankkeessa.



Virallinen lehti nro 374 E , 28/12/2000 s. 0032 - 0032



KIRJALLINEN KYSYMYS P-0195/00 esittäjä(t): Elisabeth Schroedter (Verts/ALE) komissiolle (27. tammikuuta 2000) Aihe: Trooppisen puulajin käyttö Schwedtissä (Saksa) toteutettavassa Interreg-hankkeessa Euroregio-alue Pomeraniaan kuuluvalle Schwedtin kaupungille on myönnetty sulun yli rakennettavaa jalankulku- ja pyöräilysiltaa varten suurin mahdollinen määrä EU:n tukea eli 75 prosenttia, joka vastaa 1,45 miljoonaa Saksan markkaa. Silta aiotaan rakentaa azobésta (myös: bongossi), joka on trooppinen puulaji ja jota ei siksi voi pitää kestävän metsätalouden tuotteena. 1. Onko komissio sitä mieltä, että EU:n varoin voidaan tukea sellaisten trooppisten puulajien käyttöä, jotka eivät ole peräisin ekologisesti kannattavasta metsätaloudesta? Onko tällainen tuki komission mielestä yhdenmukainen ympäristönsuojelun turvaamista ja parantamista koskevan yhteisön horisontaalisen politiikan kanssa? Jos on tätä mieltä, miten komissio perustelee kantansa erityisesti, kun otetaan huomioon yhteisön sitoumus suojella ilmastoa? Jos ei ole tätä mieltä, mihin toimiin komissio aikoo ryhtyä tällaisen tukemisen lopettamiseksi? 2. Onko komissio sitä mieltä, että EU:n tukemassa hankkeessa on ollut välttämätöntä käyttää trooppista puulajia, vaikka on olemassa muita vaihtoehtoja? 3. Onko komissio sitä mieltä, että Euroopan ympäristönsuojelun periaatteita ja ilmastonsuojelua koskevien sitoumuksien noudattamista silmällä pitäen tuen maksaminen Interreg-yhteisöaloitteesta on lopetettava heti, jotta tämän trooppisen puulajin toimitukset voidaan mahdollisesti pysäyttää? Jos on tätä mieltä, mihin toimiin komissio aikoo ryhtyä? Michel Barnierin komission puolesta antama vastaus (30. maaliskuuta 2000) Komissio on tietoinen ympäristöä säästävän metsätalouden edistämistarpeesta kehitysmaissa. Yhteisön budjetista myönnetään vuosittain esimerkiksi yli 50 miljoonaa euroa kehitysmaiden metsien säilyttämiseen ja niiden ekologisesti kestävään viljelyyn. Komissio on osallistunut myös asiasta käytävään kansainväliseen keskusteluun esimerkiksi kansainvälisissä metsäkomiteoissa edistääkseen metsänhoidon ekologista ulottuvuutta. Lisäksi komissio on tukenut tiedostamisen lisäämiseen tähtäävää metsätaloustuotteiden vapaaehtoista sertifiointia. Rakennerahastoja koskevissa säännöissä yksittäisten hankkeiden valinta jää jäsenvaltion vastuulle sen jälkeen, kun ohjelman strategisista tavoitteista on ensin sovittu komission kanssa. Kansallisia viranomaisia koskee tällöinkin velvollisuus soveltaa yhteisön lakeja, esimerkiksi ympäristöä koskevissa asioissa. Saksan viranomaisten komissiolle ilmoittamien tietojen perusteella tässä muodossa tapahtuva osallistuminen parlamentin jäsenen mainitsemaan yksittäiseen hankkeeseen ei ole yhteisön lakien vastaista eikä myöskään riko Saksan kansallista lainsäädäntöä. Komissio ei näin ollen voi määrätä hanketta koskevia rajoituksia, eikä perustetta rakennerahastojen rahoitusosuuden peruuttamiselle ole. Komissio aikoo kuitenkin tutkia mahdollisuuksia ottaa ympäristöulottuvuus paremmin huomioon yhteisön julkisia hankintoja koskevissa säännöksissä. Tutkimuksen tulokset ilmoitetaan yhteisön julkisia hankintoja ja ympäristöä koskevassa tulkitsevassa tiedonannossa. Komissio harkitsee neuvoston pyynnöstä mahdollisuutta ekologisesti kestävien metsien sertifiointia ja tällaisista metsistä peräisin olevien tuotteiden merkitsemistä koskeviin lisätoimiin.